b'\n_START_ARTICLE_\nPontas (regionas)\n_START_SECTION_\nGeografija\n_START_PARAGRAPH_\nPonto pagrindin\xc4\x97 dalis koncentravosi Je\xc5\xa1il Irmako (senov\xc4\x97s Iriso) baseine ir ap\xc4\x97m\xc4\x97 did\xc5\xbei\xc4\x85j\xc4\x85 jo dal\xc4\xaf. Tai buvo derling\xc5\xb3 lygum\xc5\xb3 kra\xc5\xa1tas, susisiekiantis su Juod\xc4\x85ja j\xc5\xabra. Svarbiausi miestai \xc4\x8dia buvo Amasija ir Samsunas (senov\xc4\x97s Amisas). Pontui da\xc5\xbeniausiai taip pat priskiriama ir pailga Juodosios j\xc5\xabros pakrant\xc4\x97 \xc4\xaf \xc5\xa1iaur\xc4\x99 nuo Ponto kaln\xc5\xb3, kur yra uostai Ordu, Trabzonas, Giresunas, \xc4\x8car\xc5\xa1amba. Kai kuriais atvejais \xc4\xaf Ponto samprat\xc4\x85 \xc4\xaftraukiami ir vakariau (Paflagonijoje) buv\xc4\x99 pakrant\xc4\x97s uostai, tokie kaip Sinopas ar Bafra._NEWLINE_Regionas vakaruose ribijosi su Paflagonija, pietry\xc4\x8diuose\xc2\xa0\xe2\x80\x93 su Ma\xc5\xbe\xc4\x85ja Arm\xc4\x97nija, pietuose\xc2\xa0\xe2\x80\x93 su Kapadokija.\n_START_SECTION_\nSenov\xc4\x97\n_START_PARAGRAPH_\nManoma, kad senieji Ponto gyventojai buvo hatai, kuriuos XV a. pr. m. e. pakeit\xc4\x97 ka\xc5\xa1kai, grei\xc4\x8diausiai giminingi Kaukazo tautoms. Jie k\xc4\x97l\xc4\x97 gr\xc4\x97sm\xc4\x99 Hetit\xc5\xb3 imperijai Kapadokijos regione. Matyt j\xc5\xb3 palikuonys \xc4\x8dia gyveno ir I t\xc5\xabkst. pr. m. e. prad\xc5\xbeioje, kuomet region\xc4\x85 j\xc5\xabra pasiek\xc4\x97 graikai ir prad\xc4\x97jo \xc4\x8dia kolonizacij\xc4\x85. Jie mini \xc4\x8dia smulkias pakrant\xc4\x97s gentis, tokias kaip mo\xc5\xa1kai, marai, makronai, mosinoikai, tibar\xc4\x97nai, canai, chaldai. Graikai k\xc5\xabr\xc4\x97 \xc4\x8dia savo kolonijas. Regionas buvo svarbi graik\xc5\xb3 mit\xc5\xb3 vieta, kur veik\xc4\x97 Heraklis, Odis\xc4\x97jas, kimerai, argonautai ir kt._NEWLINE_Giliau kra\xc5\xa1te buvusi regiono dalis (ir svarbiausias regiono miestas Amasija) \xc4\x97jo i\xc5\xa1 rank\xc5\xb3 \xc4\xaf rankas tarp Ma\xc5\xbeosios Azijos karalys\xc4\x8di\xc5\xb3: i\xc5\xa1 prad\xc5\xbei\xc5\xb3 jis priklaus\xc4\x97 Frygijai, v\xc4\x97liau Lidijai, o VI a. pr. m. e. regionas atiteko Achemenid\xc5\xb3 imperijai. Pastaroji grei\xc4\x8diausiai kontroliavo ir pakrant\xc4\x97s graik\xc5\xb3 miestus, kurie mok\xc4\x97jo duokl\xc4\x99 Persijai. Pontas buvo valdomas kaip Kapadokijos satrapijos dalis, ir kartu su ja atsiskyr\xc4\x97 nuo Persijos kaip Kapadokijos karalyst\xc4\x97s dalis.\n_START_SECTION_\nGraiki\xc5\xa1kasis laikotarpis\n_START_PARAGRAPH_\n302\xc2\xa0m. pr. m. e. persi\xc5\xa1kos kilm\xc4\x97s didikas Mitridatas I Statytojas rytin\xc4\x97je Paflagonijoje ir Ponte \xc4\xafk\xc5\xabr\xc4\x97 Ponto karalyst\xc4\x99. Joje k\xc5\xabrybi\xc5\xa1kai mai\xc5\xa1\xc4\x97si graiki\xc5\xa1ka ir persi\xc5\xa1ka kult\xc5\xabros. Tai buvo viena i\xc5\xa1 labiausiai helenizuot\xc5\xb3 to meto valstybi\xc5\xb3. I a. pr. m. e. pabaigoje jos karalius Mitridatas VI prad\xc4\x97jo spar\xc4\x8di\xc4\x85 ekspansij\xc4\x85, u\xc5\xbeimdamas Ma\xc5\xbeosios Arm\xc4\x97nijos, Kapadokijos, Likaonijos, Kolchid\xc4\x97s regionus, siekdamas valdyti vis\xc4\x85 Ma\xc5\xbe\xc4\x85j\xc4\x85 Azij\xc4\x85._NEWLINE_\xc5\xa0i ekspansija suk\xc4\x97l\xc4\x97 Mitridato karus su Roma. 63\xc2\xa0m. pr. m. e. rom\xc4\x97nai nugal\xc4\x97jo Pont\xc4\x85. Atkpl\xc4\x97\xc5\xa1us nuo pralaim\xc4\x97jusios karalyst\xc4\x97s u\xc5\xbekariautas sritis, Ponto ir Ma\xc5\xbeosios Arm\xc4\x97nijos regionai kartu buvo paversti klientine valstybe. J\xc4\x85 panaikinus, Pontas inkorporuotas \xc4\xaf Kapadokijos provincij\xc4\x85._NEWLINE_Diokletiano reform\xc5\xb3 metu Ponto regionas buvo padalintas \xc4\xaf dvi atskiras provincijas\xc2\xa0\xe2\x80\x93 Diospont\xc4\x85 su sostine Amise (kiti svarb\xc5\xabs miestai \xc4\x8dia buvo Amasija, Sinopas ir kt.), ir Polemoniumo Pont\xc4\x85 su sostine Polemoniume (kiti svarb\xc5\xabs miestai \xc4\x8dia buvo Argyroupolis, Komana, Cerasas ir kt.). Justinianas 536\xc2\xa0m. \xc4\xafvykd\xc4\x97 dar vien\xc4\x85 reform\xc4\x85: Polemoniumo Pontas padalintas \xc4\xaf tris dalis: vakarin\xc4\x97 paj\xc5\xabrio atkarpa atiteko Diospontui, o rytin\xc4\x97\xc2\xa0\xe2\x80\x93 Did\xc5\xbeiajai Arm\xc4\x97nijai. Kalnuotos sritys atiduotos Antrosios Arm\xc4\x97nijos provincijai.'